钦定古今图书集成/明伦汇编/氏族典/第307卷 > 《廖用贤尚友录》 > 商挺
## 钦定古今图书集成/明伦汇编/氏族典/第307卷 > 《廖用贤尚友录》 > 商挺

按《元史商挺传》：“挺字孟卿，曹州济阴人。其先本姓殷
氏，避宋讳改焉。挺年二十四，汴京破，北走依冠氏，赵
天锡、严忠济辟挺为经历，出为曹州判官。未几，复为
经历。世祖在潜邸，闻挺名，遣使征至，入对称旨，字而
不名。杨惟中宣抚关中，挺为郎中。明年，惟中罢，廉希
宪来代，升挺为宣抚副使。世祖即位，以挺宣抚陕蜀。”
中统元年，改宣抚司为行中书省，进挺为佥行省事。
二年，进参知政事。四年，行四川枢密院事。至元元年，
拜参知政事。二年，分省河东，俄召还。六年，同佥枢密
院事。七年，迁佥书。八年，升副使。九年，封皇子忙阿剌
为安西王，以挺为王相。王薨，王妃使挺请命于朝，以
子阿难答嗣。帝曰：“年少，祖宗之训末习卿姑，行王相
府事。”初，运使郭琮、郎中郭叔云与王相赵炳构隙，或
告炳不法，妃命囚之六盘狱以死，朝廷疑擅杀之，执
琮、叔云鞫问伏辜，初无一毫及挺。惟王府女奚彻，彻
以预二郭谋，临刑望以求生，始有暧昧。语连挺。帝怒，
召挺拘炳家，十六年始释。二十年，复枢密副使，俄以
疾免。二十年，赵氏子复讼父冤，挺又被系百馀日乃
释。二十五年，卒。延祐初，谥“文定。”子五人：琥、璘、瑭、𤩽、琦。